Motorola klar med tre spændende telefoner i Edge 20-serien

Motorola har løftet sløret for tre nye telefoner i Edge 20-serien: Edge 20 Pro, Edge 20 og Edge 20 Lite.

Alle tre enheder byder på et 108MP primært kamera, et 32MP selfie-kamera, 5G-understøttelse, OLED-skærme med høj opdateringshastighed og 30W hurtigladning. Fælles for alle tre modeller er også, at de ser ud til at byde på meget telefon for pengene.

Lad os se nærmere på de nye smartphones fra Motorola:

Motorola Edge 20 Pro

Edge 20 Pro er topmodellen i Edge 20-serien. Telefonen drives af et kraftigt Snapdragon 870-chipset (dog ikke topmodellen Snapdragon 888), 12GB RAM og 256GB lagerplads.

Motorolas Edge 20 Pro har en stor 6,7-tommer OLED 144Hz-skærm og et 4.500mAh batteri. Kameraerne består af et 108MP primært kamera, et 16MP ultrawide-kamera med en makro-mode, og et 8MP 5X periskopobjektiv (op til 50X digital zoom, eller 5X optisk zoom).

Den kan købes i farverne Midnight Blue og Blue Vegan Leather, til en vejledende pris på: 4.999 kroner

Motorola Edge 20

Moto Edge 20 bevarer flere af funktionerne fra Pro-modellen. Telefonen har det samme 108MP primære kamera og ligeledes den samme ultrawide-linse. 5X periskopkameraet er dog nedgraderet til et 3X telephoto-kamera på 8MP.

Skærmen er også lige stor med et 144Hz OLED-panel. Designet er dog tyndere end Pro-udgaven, med en tykkelse på kun 6,99 mm, hvilket dog også resulterer i et mindre batteri på 4.000 mAh.
Edge 20 er udstyret med en knap så stærk, men stadig kraftig Snapdragon 778G-chip, samt 8GB RAM og 128GB lager.

Den kan købes i farverne Frosted Grey og Frosted White, til en vejledende pris på: 3.699 kroner.

Motorola Edge 20 Lite

Denne telefon er den billigste i Edge-20 serien, men byder stadig på fornuftige funktioner. Edge 20 Lite er udstyret med en MediaTek Dimensity 720-chip, 6GB RAM og 128GB lager.

Telefonen har en 6,7-tommer 90Hz OLED-skærm, et 5.000mAh batteri (med samme 30W-opladning) og et tredobbelt kamera-system. Dette består af et 108MP primært kamera, et 8MP ultrawide-kamera med makrotilstand og en 2MP dybdesensor.

Den kan købes i farverne Electric Graphite og Lagoon Green, til en vejledende pris på: 2.699 kroner

Tilgængelighed

Motorola Edge 20-serien lander i butikkerne den 31. august 2021.

Læs også: Ny milepæl: Sony har solgt 10 millioner PS5-konsoller

Motorola klar med tre spændende telefoner i Edge 20-serien