Motorola teaser lancering af foldbar Razr 13. november

Ifølge CNET er Motorola begyndt at udsende invitationer til et event, der skal foregå den 13. november. Indbydelsen prydes af en animation, der helt umiskendeligt viser det ikoniske hængsel fra den klassiske Razr V3-telefon. Det kunne tyde på, at Motorola er klar til at præsentere den genopstandne Razr med foldbar skærm, som har været rygtet siden januar måned.

Invitationen ledsages af en tekst med sætningerne You’re going to flip og highly anticipated unveiling of a reinvented icon. Begge antyder kraftigt en genfødsel af den originale flip-telefon.

I modsætning til andre foldbare telefoner, vi har set, så folder Motorola Razr vandret, ligesom de gamle klaptelefoner. På den måde får man samme størrelse skærm, som på en ”almindelig” smartphone, men selve enheden er nærmest halveret i størrelse – altså når den er lukket.

Et billede, der angiveligt forestiller den nye foldbare Motorola Razr, lækkede i april måned på den kinesiske tjeneste Weibo. Billedet, der ligner en officiel computertegning, viser både telefonen og en mystisk trekantet dims, der muligvis er telefonens indpakning? Eller en højttaler?

Motorola teaser lancering af foldbar Razr 13. november